CELEX: 32007D0330
Language: el
Date: 2007-05-04 00:00:00
Title: 2007/330/ΕΚ: Απόφαση της Επιτροπής, της 4ης Μαΐου 2007 , για την άρση των απαγορεύσεων σχετικά με τη διακίνηση ορισμένων ζωικών προϊόντων στην Κύπρο δυνάμει του κανονισμού (ΕΚ) αριθ. 866/2004 του Συμβουλίου και τον καθορισμό των όρων που διέπουν τη διακίνηση των εν λόγω προϊόντων [κοινοποιηθείσα υπό τον αριθμό Ε(2007) 1911] (Κείμενο που παρουσιάζει ενδιαφέρον για τον ΕΟΧ)

12.5.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 123/30
            
         
      ΑΠΌΦΑΣΗ ΤΗΣ ΕΠΙΤΡΟΠΉΣ
   
   της 4ης Μαΐου 2007
   για την άρση των απαγορεύσεων σχετικά με τη διακίνηση ορισμένων ζωικών προϊόντων στην Κύπρο δυνάμει του κανονισμού (ΕΚ) αριθ. 866/2004 του Συμβουλίου και τον καθορισμό των όρων που διέπουν τη διακίνηση των εν λόγω προϊόντων
   [κοινοποιηθείσα υπό τον αριθμό Ε(2007) 1911]
   (Κείμενο που παρουσιάζει ενδιαφέρον για τον ΕΟΧ)
   (2007/330/ΕΚ)
   Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας,
   τον κανονισμό (ΕΚ) αριθ. 866/2004 του Συμβουλίου, της 29ης Απριλίου 2004, για το καθεστώς βάσει του άρθρου 2 του πρωτοκόλλου αριθ. 10 της πράξης προσχώρησης (1), και ιδίως το άρθρο 4 παράγραφος 9,
   Εκτιμώντας τα ακόλουθα:
   
               (1)
            
            
               Εν αναμονή της επανένωσης της Κύπρου, το άρθρο 1 παράγραφος 1 του πρωτοκόλλου αριθ. 10 της πράξης προσχώρησης αναστέλλει την εφαρμογή του κεκτημένου στις περιοχές της Κυπριακής Δημοκρατίας στις οποίες η κυβέρνηση της Κυπριακής Δημοκρατίας δεν ασκεί αποτελεσματικό έλεγχο.
            
         
               (2)
            
            
               Για λόγους δημόσιας υγείας και υγείας των ζώων, ο κανονισμός (ΕΚ) αριθ. 866/2004 απαγορεύει τη διέλευση ζωικών προϊόντων από τη διαχωριστική γραμμή μεταξύ των περιοχών της Κυπριακής Δημοκρατίας στις οποίες η κυβέρνηση της Κυπριακής Δημοκρατίας δεν ασκεί αποτελεσματικό έλεγχο και των περιοχών στις οποίες ασκεί αποτελεσματικό έλεγχο.
            
         
               (3)
            
            
               Ως πρώτο βήμα και δεδομένης της παραγωγής σε περιοχές της Κυπριακής Δημοκρατίας στις οποίες η κυβέρνηση της Κυπριακής Δημοκρατίας δεν ασκεί αποτελεσματικό έλεγχο, μπορούν να αρθούν οι απαγορεύσεις για νωπά ψάρια και μέλι.
            
         
               (4)
            
            
               Πρέπει να εξασφαλιστεί ότι η άρση των εν λόγω απαγορεύσεων δεν συνιστά κίνδυνο για τη δημόσια υγεία και την υγεία των ζώων. Πρέπει επίσης να υπάρξουν εγγυήσεις για την ασφάλεια των τροφίμων σύμφωνα με τον κανονισμό (ΕΚ) αριθ. 1480/2004 της Επιτροπής (2), ο οποίος καθορίζει ειδικούς κανόνες όσον αφορά τα εμπορεύματα που εισέρχονται από τις περιοχές της Κυπριακής Δημοκρατίας που ευρίσκονται εκτός του αποτελεσματικού ελέγχου της κυβέρνησης της Κυπριακής Δημοκρατίας στις περιοχές της Κυπριακής Δημοκρατίας στις οποίες η κυβέρνηση ασκεί αποτελεσματικό έλεγχο. Ομοίως, το εμπόριο των σχετικών προϊόντων θα πρέπει να υπόκειται σε ορισμένους όρους.
            
         
               (5)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Οι απαγορεύσεις δυνάμει του άρθρου 4 παράγραφος 9 του κανονισμού (ΕΚ) αριθ. 866/2004 όσον αφορά τη διέλευση ζωικών προϊόντων από τη διαχωριστική γραμμή μεταξύ των περιοχών της Κυπριακής Δημοκρατίας στις οποίες η κυβέρνηση της Κυπριακής Δημοκρατίας δεν ασκεί αποτελεσματικό έλεγχο και των περιοχών στις οποίες ασκεί αποτελεσματικό έλεγχο δεν εφαρμόζονται πλέον στα ζωικά προϊόντα που αναφέρονται στα παραρτήματα Ι και ΙΙ της παρούσας απόφασης.
   Το εμπόριο των εν λόγω προϊόντων υπόκειται στους όρους που προβλέπονται στο σχετικό παράρτημα.
   Άρθρο 2
   Η παρούσα απόφαση απευθύνεται στα κράτη μέλη.
   
      Βρυξέλλες, 4 Μαΐου 2007.
      
         
            Για την Επιτροπή
         
         Μάρκος ΚΥΠΡΙΑΝΟΫ
         
         
            Μέλος της Επιτροπής
         
      
   
   
      (1)  ΕΕ L 161 της 30.4.2004, σ. 128· όπως διορθώθηκε στην ΕΕ L 206 της 9.6.2004, σ. 51. Κανονισμός όπως τροποποιήθηκε τελευταία με τον κανονισμό (ΕΚ) αριθ. 1283/2005 της Επιτροπής (ΕΕ L 203 της 4.8.2005, σ. 8).
   
      (2)  ΕΕ L 272 της 20.8.2004, σ. 3.
   
      ΠΑΡΑΡΤΗΜΑ I
      Νωπά ψάρια
      A.   Ζωικό προϊόν: Νωπά ψάρια
      B.   Όροι
      
                  1.
               
               
                  Τα νωπά ψάρια πρέπει να εκφορτώνονται άμεσα από τα αλιευτικά σκάφη επί των οποίων τα αλιεύματα διατηρούνται για χρονικό διάστημα μικρότερο των 24 ωρών. Τα εν λόγω αλιευτικά σκάφη πρέπει να ενεργούν σύμφωνα με τις απαιτήσεις του παραρτήματος ΙΙΙ τμήμα VIII κεφάλαιο Ι σημείο Ι Α και κεφάλαιο ΙΙ του κανονισμού (ΕΚ) αριθ. 853/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τον καθορισμό ειδικών κανόνων υγιεινής για τα τρόφιμα ζωικής προέλευσης (1).
                  Τα σκάφη πρέπει να επιθεωρούνται από ανεξάρτητους εμπειρογνώμονες, διοριζόμενους από την Επιτροπή, οι οποίοι διαβιβάζουν κατάλογο των συμμορφούμενων σκαφών στην Επιτροπή. Η τελευταία κοινοποιεί τον κατάλογο στην αρμόδια κτηνιατρική αρχή της Κυπριακής Δημοκρατίας και τον δημοσιεύει στο δικτυακό της τόπο.
               
            
                  2.
               
               
                  Κάθε φορτίο νωπών ψαριών πρέπει να συνοδεύεται από έγγραφο που εκδίδεται σύμφωνα με το άρθρο 2 του κανονισμού (ΕΚ) αριθ. 1480/2004. Το εν λόγω συνοδευτικό έγγραφο πρέπει να εκδίδεται από το τουρκοκυπριακό εμπορικό επιμελητήριο, δεόντως αναγνωρισμένο για τον σκοπό αυτό από την Επιτροπή κατόπιν συμφωνίας με την κυβέρνηση της Κυπριακής Δημοκρατίας ή από άλλον οργανισμό, με αρμοδιότητα προς τούτο, σε συμφωνία με την εν λόγω κυβέρνηση. Αυτό το έγγραφο πρέπει να εκδίδεται σύμφωνα με τη διαδικασία του άρθρου 4 παράγραφοι 5 και 6 του κανονισμού (ΕΚ) αριθ. 866/2004 και πρέπει να αναφέρει ότι τα ψάρια εκφορτώνονται άμεσα από τα αλιευτικά σκάφη που βρίσκονται στον κατάλογο των συμμορφούμενων σκαφών του σημείου 1, ο οποίος θα υποβληθεί.
               
            
                  3.
               
               
                  Τα νωπά ψάρια πρέπει να προορίζονται για λιανική πώληση, για εστιατόρια ή για πώληση απευθείας στους καταναλωτές.
               
            
         (1)  ΕΕ L 139 της 30.4.2004, σ. 55. Διορθώθηκε στην ΕΕ L 226 της 25.6.2004, σ. 22.
   
   
      ΠΑΡΑΡΤΗΜΑ II
      Μέλι για ανθρώπινη κατανάλωση
      A.   Ζωικό προϊόν: Μέλι για ανθρώπινη κατανάλωση
      B.   Όροι
      
                  1.
               
               
                  Το μέλι πρέπει να παράγεται εξ ολοκλήρου από παραγωγούς που κατοικούν στις περιοχές της Κυπριακής Δημοκρατίας στις οποίες η κυβέρνηση της Κυπριακής Δημοκρατίας δεν ασκεί αποτελεσματικό έλεγχο.
               
            
                  2.
               
               
                  Το μέλι μπορεί να μεταφέρεται είτε:
                  
                              α)
                           
                           
                              ασυσκεύαστο· ή
                           
                        
                              β)
                           
                           
                              συσκευασμένο σε ξεχωριστά δοχεία κατάλληλα για διάθεση στην αγορά από επιχείρηση εξοπλισμένη για το σκοπό αυτό σύμφωνα με το παράρτημα Ι μέρος Α σημείο ΙΙ του κανονισμού (ΕΚ) αριθ. 852/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για την υγιεινή των τροφίμων (1).
                           
                        
            
                  3.
               
               
                  Κάθε φορτίο μελιού πρέπει να συνοδεύεται από έγγραφο που εκδίδεται σύμφωνα με το άρθρο 2 του κανονισμού (ΕΚ) αριθ. 1480/2004. Το εν λόγω συνοδευτικό έγγραφο πρέπει να εκδίδεται από το τουρκοκυπριακό εμπορικό επιμελητήριο, δεόντως αναγνωρισμένο για τον σκοπό αυτό από την Επιτροπή κατόπιν συμφωνίας με την κυβέρνηση της Κυπριακής Δημοκρατίας ή από άλλον οργανισμό, με αρμοδιότητα προς τούτο, σε συμφωνία με την εν λόγω κυβέρνηση. Αυτό το έγγραφο πρέπει να εκδίδεται σύμφωνα με τη διαδικασία του άρθρου 4 παράγραφοι 5 και 6 του κανονισμού (ΕΚ) αριθ. 866/2004 και πρέπει να αναφέρει ότι το μέλι πληροί τους όρους του σημείου 1.
               
            
                  4.
               
               
                  Προτού ξεκινήσει το εμπόριο μελιού, ανεξάρτητοι εμπειρογνώμονες διοριζόμενοι από την Επιτροπή πρέπει να λάβουν δέκα δείγματα μελιού από την αλυσίδα παραγωγής. Τα δείγματα αυτά πρέπει να αναλυθούν και τα αποτελέσματα των αναλύσεων πρέπει να διαβιβαστούν στην Επιτροπή. Η Επιτροπή κοινοποιεί τα αποτελέσματα των αναλύσεων στην αρμόδια κτηνιατρική αρχή της Κυπριακής Δημοκρατίας και τα δημοσιεύει στο δικτυακό της τόπο.
                  Οι αναλύσεις πρέπει να διενεργηθούν σε διαπιστευμένο εργαστήριο σύμφωνα με το άρθρο 2 στοιχείο στ) της οδηγίας 96/23/ΕΚ του Συμβουλίου, της 29ης Απριλίου 1996, περί της λήψης μέτρων ελέγχου για ορισμένες ουσίες και τα κατάλοιπά τους σε ζώντα ζώα και στα προϊόντα τους και κατάργησης των οδηγιών 85/358/ΕΟΚ και 86/469/ΕΟΚ και των αποφάσεων 89/187/ΕΟΚ και 91/664/ΕΟΚ (2). Η ανάλυση των δειγμάτων πρέπει να έχει ως εξής:
                  
                              α)
                           
                           
                              έξι δείγματα υποβάλλονται σε δοκιμή για παρουσία αντιβιοτικών (ομάδα B1) και καρβαμικών και πυρεθροειδών ενώσεων (ομάδα B2 αντιπαρασιτικές ουσίες)·
                           
                        
                              β)
                           
                           
                              τέσσερα δείγματα υποβάλλονται σε δοκιμή για παρουσία φυτοφαρμάκων (ομάδα B3α για οργανοχλωριούχες ενώσεις, ομάδα B3β για οργανοφωσφορικές ενώσεις) και βαρέα μέταλλα (ομάδα B3γ).
                           
                        
            
                  5.
               
               
                  Η δειγματοληψία και οι αναλύσεις που αναφέρονται στο σημείο 4 πρέπει να επαναλαμβάνονται σε ετήσια βάση.
               
            
                  6.
               
               
                  Το μέλι που διακινείται σύμφωνα με την παρούσα απόφαση υπόκειται στις απαιτήσεις της οδηγίας 2001/110/ΕΚ του Συμβουλίου, της 20ής Δεκεμβρίου 2001 για το μέλι (3).
               
            
         (1)  ΕΕ L 139 της 30.4.2004, σ. 1. Διορθώθηκε στην ΕΕ L 226 της 25.6.2004, σ. 3.
      
         (2)  ΕΕ L 125 της 23.5.1996, σ. 10.
      
         (3)  ΕΕ L 10 της 12.1.2002, σ. 47.